《少参漆公太史赵公过浮丘 其一》
明代·黎民表

负郭初开一径荒，丹丘云气尚微茫。松间更有潮通井，坛畔谁知石化羊。

太史探书经禹穴，群公持斧靖炎方。疏才幸际升平日，不逐青螺去故乡。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。